Starten på superligasæsonen 2022/23 står for døren, og AaB lægger ud med en udebanekamp mod Viborg. - Det er dejligt, vi nærmer os noget, der gælder noget, smiler træner Lars Friis. På det forblæste anlæg i Øster Uttrup startede AaB's spillere træningen fredag med en omgang gymnastik liggende på gymnastikunderlag, mens cheftræneren baksede noget med at få samlet et minimål, så spilleren kunne komme i gang med at spille bold og score mål. Og det er jo det, det hele drejer sig om: at få puttet nogle bolde i kassen, der giver point. På spørgsmålet om hvorvidt AaB er der, hvor de skal være to dage før, det for alvor går løs, svarer træner Lars Friis: - Ja, det er vi. Men vi kommer ikke til at peake på søndag mod Viborg, og vi har heller ikke det hele klar mod FCK og Horsens. Der vil komme bump på vejen, dem må vi løse, men vi har en klar plan for, hvordan vi gerne vil spille og vinde kampe. Stemmen hos Lars Friis bliver høj, når han skal rose AaB's sportschef Inge Andre Olson for hans indkøb og forstærkninger til truppen her i sommerpausen. - Vi havde fire forstærkninger inden transfervinduet åbnede, det er bare stærkt arbejde af Inge, og hvis transfervinduet lukkede lige nu, ville jeg være meget tilfreds, siger Lars Friis. Gælder en revanche Hvis der er nogen, Lars Friis gerne vil vinde over, er det netop søndagens rival Viborg, hvor Lars Friis ikke er en populær mand, efter han forlod Viborg til fordel for at blive træner i AaB. AaB har i den grad revanche tilgode mod Viborg, der i en ekstra playoff-kamp i maj måned om at komme med i Europa Conference League-turneringen slog AaB efter straffespark. - Det bliver spændende at komme tilbage, det er en rigtig dejlig klub med masser af mennesker med begge ben på jorden. Det kan jeg godt personligt lide, men søndag klokken 14 handler det om tre point til AaB, slutter Lars Friis. Kampen kan ses direkte på TV3 sport.

Referat:
I denne weekend starter den ny superligasæson i fodbold. For AaB's vedkommende gælder det Viborg på udebane søndag klokken 14.